La Casa Penya acomiada el 2024 amb un taller per a investigar quins tresors naturals amaga la marjal
26 de desembre 2024

![](/media/eioj4u4x/agro1_c.jpg?width=850&height=640.3716216216217)

La Casa Penya obri este Nadal, oferint dos visites guiades els diumenges 29 de desembre i 5 de gener. També, després de les festes de Nadal, el centre d'educació i voluntariat ambiental de la Marjal d’Almardà tornarà a ser el punt de trobada de les amants de la naturalesa. Entre altres activitats, al gener, febrer i març, es realitzaran un taller sobre qualitat de l'aigua, un contacontes infantil, la tercera trobada literària amb Antonio Sandoval i una jornada especial per a celebrar el Dia de la Dona.

Diumenge passat 15 de desembre, La Casa Penya va acollir l'última activitat especial de la tardor organitzada per la Comissió d'Educació Ambiental d'Acció Ecologista-Agró amb la col·laboració de l'Ajuntament de Sagunt. Eixe dia, el centre d'educació i voluntariat ambiental de la Marjal d’Almardà-Almenara va ser l'escenari del taller familiar “Detectius de la natura”, a càrrec de Calderona Viva.

![](/media/kcsdhbw5/agro2_c.jpg?width=850&height=640.3716216216217)

Durant esta cita, grans i xicotets es van convertir en detectius per a resoldre cinc casos misteriosos que havien esdevingut recentment a la Marjal d’Almardà-Almenara. Així, a través d'una gimcana sobre rastres i petjades, les famílies participants van descobrir les principals espècies d'animals que habiten este aiguamoll d'importància internacional.

Amb esta última jornada especial, La Casa Penya va posar fi a les activitats programades per a esta tardor i que han girat al voltant de les aus, els rastres i la lectura. Les dos primeres activitats van tindre lloc el diumenge 6 d'octubre, quan es van realitzar, d'una banda, la II Marató Ornitològica de la Marjal d'Almenara amb la col·laboració del Grup Au d’Ornitologia i el suport de Caixa Popular, Tundra Ediciones i l'Ajuntament de Sagunt. I, d'una altra, amb la sempre divertida i entretinguda Niñacristal, el contacontes infantil _Porfirio i Cornalina_, que tenia com a gran protagonista el gall de canyar (_Porphyrio porphyrio_), una emblemàtica au de les nostres zones humides.

![](/media/fmkdx4si/agro3_c.jpg?width=850&height=637.5)

La tercera activitat especial de la tardor va ser convocada el diumenge 10 de novembre, quan el centre d'educació i voluntariat ambiental de la Marjal d’Almardà-Almenara va acollir una jornada d'anellament científic d'ocells. Eixe dia, amb la col·laboració del Grup Au d’Ornitologia, que s'encarrega del cens d'avifauna a la Marjal d'Almenara, les famílies van tindre l'oportunitat d'aprendre esta tècnica d'estudi, així com les aus que es poden trobar a la Finca de Penya, reserva de fauna silvestre que custodia Acció Ecologista-Agró en este aiguamoll Ramsar.

D'altra banda, cal destacar que esta tardor va tindre lloc també la segona trobada del Club de Lectura de La Casa Penya. Concretament, dimarts passat 17 de desembre va visitar el centre la periodista eivissenca Cristina Amanda Tur per a presentar el seu nou llibre _El canto de la pardela_. Amb ella es va reflexionar sobre la necessitat d'establir connexions amb la naturalesa per a retornar als orígens i trencar amb les pressions antròpiques, que han desencadenat l'emergència climàtica i fan dels entorns, especialment els litorals, espais cada vegada menys habitables per als humans i la resta d'espècies. A més, es va aprofitar l'ocasió per a anunciar la lectura de La Casa Penya per al pròxim hivern, que serà l'obra d'Antonio Sandoval _¿Para qué sirven las aves?_.

![](/media/t5mdkdds/agro4_c.jpg?width=400&height=262&mode=max) ![](/media/c2dn4g1a/agro5_c.jpg?width=400&height=300&mode=max)

A totes estes activitats cal sumar les visites a la Casa Penya dels diumenges, dirigides al públic en general. També les dels dimecres i dijous per a col·legis i instituts, a més de les jornades de voluntariat sènior dels dilluns.

*   [](http://www.facebook.com/sharer.php?u=https://aytosagunto.es/va/actualitat/la-casa-penya-acomiada-el-2024-amb-un-taller-per-a-investigar-quins-tresors-naturals-amaga-la-marjal/ "Facebook")
*   [](http://twitter.com/share?url=https://aytosagunto.es/va/actualitat/la-casa-penya-acomiada-el-2024-amb-un-taller-per-a-investigar-quins-tresors-naturals-amaga-la-marjal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-penya-acomiada-el-2024-amb-un-taller-per-a-investigar-quins-tresors-naturals-amaga-la-marjal/ "Linked In")
*   [](mailto:?body=https://aytosagunto.es/va/actualitat/la-casa-penya-acomiada-el-2024-amb-un-taller-per-a-investigar-quins-tresors-naturals-amaga-la-marjal/)